text: Esbjerg stiller med veteranmidtbane mod Liege
  28 november 2013 kl. 19.03
  33-årige Jerry Lucena bliver makker til 34-årige Hans Henrik Andreasen, når Esbjerg møder Standard Liege.
  Rutinen skal bære Esbjerg igennem, når vestjyderne senere på aftenen møder det belgiske hold Standard Liege i femte kamp i Europa Leagues gruppespil.
  Træner Niels Frederiksen har nemlig udpeget 33-årige Jerry Lucena til makker til den 34-årige kaptajn, Hans Henrik Andreasen, på esbjergensernes centrale midtbane, der er hårdt ramt af skader.
  Magnus Lekven, Jeppe Andersen og Martin Bergvold har alle meldt fra med skader, og derfor er der blevet plads til Lucena, som ellers ikke har fået meget spilletid i denne sæson.
  I forsvaret er den sædvanlige styrmand Kian Hansen blevet sat på bænken, fordi han har karantæne i de kommende superligakampe, og afløserne Jens Berthel Askou og Davidson Drobo-Ampem derfor skal lære hinanden bedre at kende.
  Esbjerg er allerede videre fra gruppespillet, og kampen mod belgierne handler udelukkende om, hvorvidt esbjergenserne fortsat skal have mulighed for at fravriste Red Bull Salzburg førstepladsen i gruppe C.
  Esbjerg stiller sådan op (4-4-2):
  Frederik Rønnow - Peter Ankersen, Jens Berthel Askou, Davidson Drobo-Ampem, Jonas Knudsen - Jakob Ankersen, Jerry Lucena, Hans Henrik Andreasen, Emil Lyng - Mushaga Bakenga, Mick van Buren.
  Kampen fløjtes i gang klokken 21.05.
  